Document ID: 32013R1423

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1423/2013 ΤΗΣ ΕΠΙΤΡΟΠΉΣ
της 20ής Δεκεμβρίου 2013
για τη θέσπιση εκτελεστικών τεχνικών προτύπων όσον αφορά τις απαιτήσεις δημοσιοποίησης ιδίων κεφαλαίων για ιδρύματα σύμφωνα με τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το τρίτο εδάφιο του άρθρου 437 παράγραφος 2 και το τρίτο εδάφιο του άρθρου 492 παράγραφος 5,
Εκτιμώντας τα ακόλουθα:
(1)
Ο κανονισμός (ΕΕ) αριθ. 575/2013 ενσωματώνει τα διεθνώς συμφωνημένα πρότυπα του τρίτου διεθνούς ρυθμιστικού πλαισίου για τις τράπεζες της Επιτροπής της Βασιλείας για την Τραπεζική Εποπτεία (2) (εφεξής «Βασιλεία III»). Ως εκ τούτου, και δεδομένου επίσης ότι ο στόχος των απαιτήσεων δημοσιοποίησης είναι να συμβάλουν στη βελτίωση της διαφάνειας στον τομέα του εποπτικού κεφαλαίου, για λόγους σύγκρισης, οι κανόνες περί δημοσιοποίησης που ορίζονται για τα ιδρύματα που εποπτεύονται δυνάμει της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (3) θα πρέπει να συνάδουν με το διεθνές πλαίσιο όπως παρουσιάζεται στο έγγραφο «Σύνταξη απαιτήσεων περί δημοσιοποίησης κεφαλαίου» (4) της Επιτροπής της Βασιλείας για την Τραπεζική Εποπτεία, κατόπιν προσαρμογής προκειμένου να λαμβάνουν υπόψη το κανονιστικό πλαίσιο της Ένωσης και τις ιδιομορφίες του.
(2)
Θα πρέπει να καταρτιστεί ένα σύνολο υποδειγμάτων για τη δημοσιοποίηση, προκειμένου να διασφαλιστεί η ομοιόμορφη εφαρμογή του κανονισμού (ΕΕ) αριθ. 575/2013. Τα σχετικά υποδείγματα δημοσιοποίησης θα πρέπει να περιλαμβάνουν και ένα υπόδειγμα δημοσιοποίησης ιδίων κεφαλαίων που να αποσκοπεί στην παρουσίαση της λεπτομερούς κεφαλαιακής θέσης των ιδρυμάτων, καθώς και ένα υπόδειγμα χαρακτηριστικών των κεφαλαιακών μέσων που να αποσκοπεί στην παρουσίαση όλων των λεπτομερειών που πρέπει να δημοσιοποιούνται όσον αφορά τα χαρακτηριστικά των κεφαλαιακών μέσων ενός ιδρύματος.
(3)
Το πεδίο εφαρμογής της ενοποίησης είναι διαφορετικό, ανάλογα με το αν πρόκειται για λογιστικούς σκοπούς ή για κανονιστικούς σκοπούς, και αυτό δημιουργεί διαφορές μεταξύ των πληροφοριών που χρησιμοποιούνται για τον υπολογισμό των ιδίων κεφαλαίων και των πληροφοριών που χρησιμοποιούνται στις δημοσιευμένες οικονομικές καταστάσεις, ιδίως για τα στοιχεία των ιδίων κεφαλαίων. Προκειμένου να αντιμετωπιστεί η ασυμφωνία μεταξύ των δεδομένων που χρησιμοποιούνται για τον υπολογισμό των ιδίων κεφαλαίων και των δεδομένων που χρησιμοποιούνται στις οικονομικές καταστάσεις των ιδρυμάτων, είναι επίσης απαραίτητη η δημοσιοποίηση του τρόπου με τον οποίο χρησιμοποιούνται ορισμένα στοιχεία των οικονομικών καταστάσεων για τον υπολογισμό της μεταβολής των ιδίων κεφαλαίων όταν εφαρμόζεται το κανονιστικό πεδίο εφαρμογής της ενοποίησης. Συνεπώς, ο παρών κανονισμός θα πρέπει να περιλαμβάνει και μια μεθοδολογία συμφωνίας του ισολογισμού που να παρέχει πληροφορίες σχετικά με τη συμφωνία μεταξύ των στοιχείων του ισολογισμού που χρησιμοποιήθηκαν για τον υπολογισμό των ιδίων κεφαλαίων και των κανονιστικών ιδίων κεφαλαίων. Για τον σκοπό αυτό θα πρέπει να χρησιμοποιείται ένας ισολογισμός του κανονιστικού πεδίου εφαρμογής που να καλύπτει μόνο τα στοιχεία των ιδίων κεφαλαίων.
(4)
Οι οικονομικές καταστάσεις ορισμένων ιδρυμάτων που υπόκεινται σε τέτοιες απαιτήσεις δημοσιοποίησης είναι διευρυμένες και περίπλοκες. Είναι αναγκαίο να καθοριστεί ενιαία προσέγγιση που να ακολουθεί στάδια που παρουσιάζονται με σαφήνεια, πράγμα που θα βοηθήσει τα ιδρύματα να διενεργήσουν τη συμφωνία του ισολογισμού τους.
(5)
Οι διατάξεις του παρόντος κανονισμού συνδέονται στενά, εφόσον ασχολούνται με τη δημοσιοποίηση των στοιχείων ιδίων κεφαλαίων. Προκειμένου να εξασφαλιστεί η συνοχή μεταξύ αυτών των διατάξεων, οι οποίες θα πρέπει να τεθούν σε ισχύ ταυτόχρονα, και να διευκολυνθούν τα πρόσωπα που υπόκεινται στις εξ αυτών υποχρεώσεις να έχουν πλήρη εικόνα και συνεκτική πρόσβαση στο κείμενο των διατάξεων αυτών, κρίνεται σκόπιμο να συμπεριληφθούν όλα τα εκτελεστικά τεχνικά πρότυπα που απαιτούνται από τον κανονισμό (ΕΕ) αριθ. 575/2013 αναφορικά με τη δημοσιοποίηση των ιδίων κεφαλαίων σε έναν ενιαίο κανονισμό.
(6)
Ο κανονισμός (ΕΕ) αριθ. 575/2013 περιέχει σημαντικό αριθμό μεταβατικών διατάξεων όσον αφορά τα ίδια κεφάλαια και τις απαιτήσεις σχετικά με τα ίδια κεφάλαια. Προκειμένου να παρέχει μια έγκυρη εικόνα της κατάστασης φερεγγυότητας των ιδρυμάτων, είναι σκόπιμο να θεσπιστεί διαφορετικό υπόδειγμα δημοσιοποίησης για τη μεταβατική περίοδο, που θα αντικατοπτρίζει τις μεταβατικές διατάξεις του κανονισμού (ΕΕ) αριθ. 575/2013.
(7)
Δεδομένου ότι η ημερομηνία εφαρμογής του κανονισμού (ΕΕ) αριθ. 575/2013 είναι η 1η Ιανουαρίου 2014 και δεδομένου ότι τα ιδρύματα θα πρέπει να προσαρμόσουν τα οικεία συστήματα προκειμένου να συμμορφωθούν με τις απαιτήσεις που ορίζονται στον παρόντα κανονισμό, θα πρέπει να τους δοθεί αρκετός χρόνος για να το πράξουν.
(8)
Ο παρών κανονισμός βασίζεται στο σχέδιο εκτελεστικών τεχνικών προτύπων που υπέβαλε η Ευρωπαϊκή Αρχή Τραπεζών στην Ευρωπαϊκή Επιτροπή.
(9)
Η Ευρωπαϊκή Αρχή Τραπεζών διενήργησε ανοιχτές δημόσιες διαβουλεύσεις επί του σχεδίου εκτελεστικών τεχνικών προτύπων στο οποίο βασίζεται ο παρών κανονισμός, ανέλυσε το πιθανό σχετικό κόστος και όφελος, και ζήτησε τη γνώμη της ομάδας τραπεζικών συμφεροντούχων που δημιουργήθηκε δυνάμει του άρθρου 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (5),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο
Ο παρών κανονισμός καθορίζει ενιαία υποδείγματα για σκοπούς δημοσιοποίησης δυνάμει του άρθρου 437 παράγραφος 1 στοιχεία α), β), δ) και ε) και δυνάμει του άρθρου 492 παράγραφος 3 του κανονισμού (ΕΕ) αριθ. 575/2013.
Άρθρο 2
Πλήρης συμφωνία των στοιχείων ιδίων κεφαλαίων με τις ελεγμένες οικονομικές καταστάσεις
Προκειμένου να εκπληρώσουν τις απαιτήσεις περί δημοσιοποίησης της πλήρους συμφωνίας των στοιχείων ιδίων κεφαλαίων με τις ελεγμένες οικονομικές καταστάσεις, όπως αναφέρεται στο άρθρο 437 παράγραφος 1 στοιχείο α) του κανονισμού (ΕΕ) αριθ. 575/2013, τα ιδρύματα εφαρμόζουν τη μεθοδολογία που περιγράφεται στο παράρτημα I και δημοσιεύουν τα στοιχεία συμφωνίας του ισολογισμού που προκύπτουν από την εφαρμογή της εν λόγω μεθοδολογίας.
Άρθρο 3
Περιγραφή των κύριων χαρακτηριστικών των μέσων που συνυπολογίζονται στις κοινές μετοχές της κατηγορίας 1, και στα πρόσθετα στοιχεία της κατηγορίας 1 και στα στοιχεία της κατηγορίας 2 που εκδίδονται από τα ιδρύματα
Προκειμένου να εκπληρώσουν τις απαιτήσεις περί δημοσιοποίησης των κύριων χαρακτηριστικών των μέσων που συνυπολογίζονται στις κοινές μετοχές της κατηγορίας 1, και στα πρόσθετα στοιχεία της κατηγορίας 1 και στα στοιχεία της κατηγορίας 2 που εκδίδονται από το ίδρυμα, όπως αναφέρεται στο άρθρο 437 παράγραφος 1 στοιχείο β) του κανονισμού (ΕΕ) αριθ. 575/2013, τα ιδρύματα συμπληρώνουν και δημοσιεύουν το υπόδειγμα των κύριων χαρακτηριστικών των κεφαλαιακών μέσων που περιλαμβάνεται στο παράρτημα II, σύμφωνα με τις οδηγίες που παρατίθενται στο παράρτημα III.
Άρθρο 4
Δημοσιοποίηση της φύσης και του ύψους συγκεκριμένων στοιχείων των ιδίων κεφαλαίων
Προκειμένου να εκπληρώσουν τις απαιτήσεις περί δημοσιοποίησης των συγκεκριμένων στοιχείων των ιδίων κεφαλαίων που περιγράφονται στο άρθρο 437 παράγραφος 1 στοιχεία δ) και ε) του κανονισμού (ΕΕ) αριθ. 575/2013, τα ιδρύματα συμπληρώνουν και δημοσιεύουν το υπόδειγμα δημοσιοποίησης γενικών ιδίων κεφαλαίων που περιλαμβάνεται στο παράρτημα IV, σύμφωνα με τις οδηγίες που παρατίθενται στο παράρτημα V.
Άρθρο 5
Δημοσιοποίηση της φύσης και του ύψους συγκεκριμένων στοιχείων των ιδίων κεφαλαίων κατά τη μεταβατική περίοδο
Κατά παρέκκλιση από το άρθρο 4, κατά την περίοδο από τις 31 Μαρτίου 2014 έως τις 31 Δεκεμβρίου 2017, προκειμένου να εκπληρώσουν τις απαιτήσεις περί δημοσιοποίησης πρόσθετων στοιχείων των ιδίων κεφαλαίων όπως προβλέπεται στο άρθρο 492 παράγραφος 3 του κανονισμού (ΕΕ) αριθ. 575/2013, τα ιδρύματα συμπληρώνουν και δημοσιεύουν το υπόδειγμα δημοσιοποίησης μεταβατικών ιδίων κεφαλαίων που περιλαμβάνεται στο παράρτημα VI, σύμφωνα με τις οδηγίες που παρατίθενται στο παράρτημα VII, αντί του γενικού υποδείγματος δημοσιοποίησης ιδίων κεφαλαίων που προβλέπεται στο παράρτημα IV, σύμφωνα με τις οδηγίες που παρατίθενται στο παράρτημα V.
Άρθρο 6
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 31η Μαρτίου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Δεκεμβρίου 2013.

Labels: 7
2
3
11